કમલેશનો મુખ્ય વિષય તો અંગ્રેજી, ગુજરાતી ગો ગૌણ. પણ એ ક્ષણથી માંડીને ગૌણ વિષયના મારા જેવા એના અધ્યાપક પ્રતિ એનો ઝુકાવ જીવતરના મુખ્ય વિષયનો રહ્યો. ને ત્યારથી માંડીને કમલેશનો વિદ્યાર્થીકાળ મારી નજર સમક્ષ ઉછરતો રહ્યો. શિક્ષણકાળનાં પાંચ વર્ષોમાં શિક્ષકો પ્રત્યે હંમેશા ઝૂકેલા રહેલા કમલેશની વિદ્યાયાત્રા એને જોતજોતામાં શિક્ષકોનાં મસ્તક સુધી લેતી ગઈ ને એનાં પગરખાંનું માપ શિક્ષકોનાં પેંગડા સુધી વિસ્તારતી રહી.